Κανονισμός (ΕΚ) αριθ. 885/2001 της Επιτροπής

της 24ης Απριλίου 2001

για την τροποποίηση των κανονισμών (ΕΟΚ) αριθ. 3201/90, (ΕΚ) αριθ. 1622/2000 και (ΕΚ) αριθ. 883/2001 για τον καθορισμό λεπτομερειών εφαρμογής της κοινής οργάνωσης της αμπελοοινικής αγοράς, όσον αφορά τους οίνους καταγωγής Καναδά που δικαιούνται να φέρουν την ένδειξη "Icewine"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε από τον κανονισμό (ΕΚ) αριθ. 2826/2000(2), και ιδίως τα άρθρα 46, 68 και 80,

Εκτιμώντας τα ακόλουθα:

(1) Ο κανονισμός (ΕΚ) αριθ. 1608/2000 της Επιτροπής, της 24ης Ιουλίου 2000, για τον καθορισμό μεταβατικών μέτρων εν αναμονή των οριστικών μέτρων εφαρμογής του κανονισμού (ΕΚ) 1493/1999(3), όπως τροποποιήθηκε τελευταία από τον κανονισμό (ΕΚ) αριθ. 731/2001(4), προβλέπει την παράταση της εφαρμογής ορισμένων διατάξεων του Συμβουλίου, οι οποίες είχαν καταργηθεί βάσει του άρθρου 81 του κανονισμού (ΕΚ) αριθ. 1493/1999, μέχρι τις 31 Μαρτίου 2001, εν αναμονή της οριστικοποίησης και της θέσπισης των μέτρων εκτέλεσης του εν λόγω κανονισμού, ιδίως του κανονισμού (ΕΟΚ) αριθ. 2392/89 του Συμβουλίου, της 24ης Ιουλίου 1989, για τη θέσπιση των γενικών κανόνων για τον χαρακτηρισμό και την παρουσίαση των οίνων και των γλευκών σταφυλής(5), όπως τροποποιήθηκε τελευταία από τον κανονισμό (ΕΚ) αριθ. 1427/96(6).

(2) Το άρθρο 13 παράγραφος 2 στοιχείο β) και παράγραφος 3 στοιχείο α) του κανονισμού (ΕΟΚ) αριθ. 3201/90 της Επιτροπής, της 16ης Οκτωβρίου 1990, περί των λεπτομερειών εφαρμογής για το χαρακτηρισμό και την παρουσίαση οίνων και γλευκών σταφυλής(7), όπως τροποποιήθηκε τελευταία από τον κανονισμό (ΕΚ) αριθ. 1640/2000(8), προβλέπει τις παρεκκλίσεις από τις διατάξεις των άρθρων 30 και 31 του κανονισμού (ΕΟΚ) αριθ. 2392/89 για ορισμένους εισαγόμενους οίνους όσον αφορά τη δυνατότητα χρησιμοποίησης της ονομασίας μιας ποικιλίας αμπέλου και την ένδειξη του έτους συγκομιδής.

(3) Το άρθρο 26 παράγραφος 2 στοιχείο γ) του κανονισμού (ΕΟΚ) αριθ. 2392/89 προβλέπει ότι οι ενδείξεις σχετικά με μια ανώτερη ποιότητα, που χρησιμοποιούνται για την εσωτερική αγορά μιας τρίτης χώρας σύμφωνα με τις εθνικές διατάξεις της εν λόγω χώρας, πρέπει να έχουν αναγνωρισθεί από την Κοινότητα, προκειμένου να μπορούν να χρησιμοποιηθούν στην κοινοτική αγορά.

(4) Το παράρτημα XII του κανονισμού (ΕΚ) αριθ. 1622/2000 της Επιτροπής, της 24ης Ιουλίου 2000, για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999(9), όπως τροποποιήθηκε από τον κανονισμό (ΕΚ) αριθ. 2451/2000(10), προβλέπει παρεκκλίσεις όσον αφορά την περιεκτικότητα σε θειώδη ανυδρίτη ορισμένων οίνων (που προβλέπονται στο άρθρο 19 του εν λόγω κανονισμού). Το παράρτημα XIII του εν λόγω κανονισμού προβλέπει παρεκκλίσεις όσον αφορά την πτητική οξύτητα ορισμένων οίνων (που προβλέπονται στο άρθρο 20 του εν λόγω κανονισμού).

(5) Το άρθρο 33 του κανονισμού (ΕΚ) αριθ. 883/2001 της Επιτροπής, της 24ης Απριλίου 2001, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου, όσον αφορά τις σχετικές με τα προϊόντα του αμπελοοινικού τομέα συναλλαγές με τρίτες χώρες(11), προβλέπει τη δυνατότητα αναλυτικών παρεκκλίσεων για ορισμένους εισαγόμενους οίνους, και κυρίως όσον αφορά τον κτηθέντα αλκοολικό τίτλο ο οποίος είναι κατώτερος του 9 % vol και τον συνολικό κατ' όγκο αλκοολικό τίτλο που υπερβαίνει 15 % vol χωρίς κανένα εμπλουτισμό, οι οποίοι αναφέρονται στο άρθρο 68 παράγραφος 2 στοιχείο α) του κανονισμού (ΕΚ) αριθ. 1493/1999.

(6) Οι οίνοι καταγωγής Καναδά που δικαιούνται να φέρουν την ένδειξη "Icewine" παράγονται υπό συνθήκες παρόμοιες με αυτές που ισχύουν για τους κοινοτικούς οίνους που δικαιούνται να φέρουν την ένδειξη "Eiswein". Προκειμένου να καταστεί δυνατή η εισαγωγή και η εμπορία των οίνων του Καναδά που δικαιούνται να φέρουν την ένδειξη "Icewine", με ορισμένες ενδείξεις επί της ετικέτας που χρησιμοποιούνται για τους οίνους αυτούς, είναι αναγκαίο να προβλεφθούν οι προαναφερθείσες παρεκκλίσεις για τους οίνους αυτούς όσον αφορά τη δυνατότητα χρησιμοποίησης στην ετικέτα της ονομασίας μιας ποικιλίας αμπέλου, της ένδειξης του έτους συγκομιδής και των ενδείξεων που αφορούν μια ανώτερη ποιότητα, την περιεκτικότητα σε θειώδη ανυδρίτη, την περιεκτικότητα σε πτητική οξύτητα, τον κτηθέντα αλκοολικό τίτλο και τον κατ' όγκο αλκοολικό τίτλο.

(7) Διεξάγονται προς το παρόν διαπραγματεύσεις μεταξύ της Κοινότητας, την οποία εκπροσωπεί η Επιτροπή, και του Καναδά με σκοπό τη σύναψη γενικής συμφωνίας επί του εμπορίου των οίνων, εν πρόθεση των δύο μερών είναι να συναφθεί μια ικανοποιητική συμφωνία σε εύλογο χρονικό διάστημα. Για να διευκολυνθούν οι συζητήσεις, οι παρεκκλίσεις αυτές πρέπει να προβλεφθούν ως μεταβατικά μέτρα μέχρι την έναρξη της εφαρμογής της συμφωνίας που θα προκύψει.

(8) Η επιτροπή διαχείρισης οίνων δεν διατύπωσε γνώμη στην προθεσμία που όρισε ο πρόεδρος της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3201/90 τροποποιείται ως εξής:

α) στο άρθρο 13 παράγραφος 2 στοιχείο β), προστίθεται η ακόλουθη περίπτωση: "- τον Καναδά, χαρακτηρίζονται με τον όρο 'Icewine'"·

β) στο άρθρο 13 παράγραφος 3 στοιχείο α), προστίθεται η ακόλουθη περίπτωση: "- τον Καναδά και χαρακτηρίζονται από την ένδειξη 'Icewine'"·

γ) στο παράρτημα I, μετά το κεφάλαιο "3.α Αυστραλία" προστίθεται το ακόλουθο κεφάλαιο: "4. ΚΑΝΑΔΑΣ

- 'Icewine' ενδεχομένως με την ένδειξη 'v.q.a.' ή την ένδειξη 'Vintners Quality Alliance'".

Άρθρο 2

1. Στο παράρτημα XII του κανονισμού (ΕΚ) αριθ. 1622/2000, προστίθεται το ακόλουθο εδάφιο: "Σε συμπλήρωση του παραρτήματος V τμήμα Α του κανονισμού (ΕΚ) αριθ. 1493/1999, το ανώτατο όριο της περιεκτικότητας σε θειώδη ανυδρίτη καθορίζεται σε 400 mg/l για τους λευκούς οίνους καταγωγής Καναδά που έχουν περιεκτικότητα σε υπολειμματικά σάκχαρα, που εκφράζονται σε ιμβερτοποιημένο σάκχαρο, ίση ή ανώτερη προς 5 g/l και που δικαιούνται να φέρουν την ένδειξη 'Icewine'."

2. Στο παράρτημα XIII του κανονισμού (ΕΚ) αριθ. 1622/2000, προστίθεται το ακόλουθο στοιχείο: "ζ) όσον αφορά τους οίνους καταγωγής Καναδά:

σε 35 χιλιοστοϊσοδύναμα ανά λίτρο για τους οίνους που δικαιούνται να φέρουν την ένδειξη 'Icewine'".

Άρθρο 3

Ο κανονισμός (ΕΚ) αριθ. 883/2001 τροποποιείται ως εξής:

1. Στο άρθρο 33 παράγραφος 1 προστίθεται το ακόλουθο στοιχείο δ): "δ) καταγωγής Καναδά, των οποίων ο κτηθείς αλκοολικός τίτλος είναι κατώτερος του 7 % vol και ο συνολικός κατ' όγκο αλκοολικός τίτλος υπερβαίνει το 15 % vol, χωρίς κανέναν εμπλουτισμό, όταν χαρακτηρίζονται:

- από μια γεωγραφική ένδειξη,

- από την ένδειξη 'Icewine',

υπό τους όρους που καθορίζονται από τον νόμο της επαρχίας του 'Ontario' και της 'British Columbia'."

2. Στο άρθρο 33 παράγραφος 2 του κανονισμού (ΕΚ) αριθ. 883/2001 προστίθεται η αναφορά στο στοιχείο δ).

3. Στο παράρτημα VI του κανονισμού (ΕΚ) αριθ. 883/2001 καταργείτει η ένδειξη "Καναδάς".

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Απριλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 328 της 23.12.2000, σ. 2.

(3) ΕΕ L 185 της 25.7.2000, σ. 24.

(4) ΕΕ L 102 της 12.4.2001, σ. 33.

(5) ΕΕ L 232 της 9.8.1989, σ. 13.

(6) ΕΕ L 184 της 24.7.1996, σ. 3.

(7) ΕΕ L 309 της 8.11.1990, σ. 1.

(8) ΕΕ L 187 της 26.7.2000, σ. 41.

(9) ΕΕ L 194 της 31.7.2000, σ. 1.

(10) ΕΕ L 282 της 8.11.2000, σ. 7.

(11) Βλέπε σ. 1 της παρούσας Επίσημης Εφημερίδας.